Diari Oficial de la Generalitat Valenciana


Sumari del DOGV 5175, del 12-01-2006 (2006/286)

ORDE de 28 desembre de 2005, de la Conselleria d'Agricultura, Pesca i Alimentació, per la qual s'aproven les bases reguladores per al finançament de programes de millora de qualitat de la llet crua de vaca, ovella i cabra produïda a les explotacions de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2005/12/28/(1)/dof/vci/html**

### Dades del document

Número de DOGV
:   5175

Data del DOGV
:   12-01-2006

Secció del DOGV
:   I. DISPOSICIONS GENERALS

Número del document
:   2006/286


Data del document
:   28-12-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * qualitat del producte
    * llet crua
    * oví
    * caprí
    * suport econòmic
    * boví
    * legislació

ORDE de 28 desembre de 2005, de la Conselleria d'Agricultura, Pesca i Alimentació, per la qual s'aproven les bases reguladores per al finançament de programes de millora de qualitat de la llet crua de vaca, ovella i cabra produïda a les explotacions de la Comunitat Valenciana. [2006/286]
  
La millora de la qualitat higienicosanitària de la llet crua de vaca, ovella i cabra produïda a les explotacions és una condició essencial per a incrementar la competitivitat de les explotacions lleteres. D'altra banda, el consumidor exigix que en els diferents processos de producció, conservació, emmagatzemament, transport i elaboració de la llet crua es mantinguen els màxims nivells de qualitat sanitària i s'apliquen mesures d'autocontrol per part dels establiments transformadors de la llet que garantisquen la seguretat alimentària.
  
En este sentit, en el Reglament (CE) núm. 178/2002, de 28 de gener, s'establixen els principis i requisits generals de la legislació alimentària i es fixen procediments relatius a la seguretat, a més d'establir-se, a partir de l'1 de gener de 2005, en totes les etapes de producció, transformació i distribució, la pràctica de sistemes que permeten assegurar el seguiment o traçabilitat dels aliments. Estos paràmetres objecte de control a les explotacions de producció de llet crua de vaca, ovella i cabra en l'àmbit dels països que pertanyen a la Unió Europea es definixen en la Directiva del Consell 92/46/CEE, incorporada a l'ordenament jurídic espanyol per mitjà del Reial Decret 1679/1994, de 22 de juliol, pel qual s'establixen les condicions sanitàries aplicables a la producció i comercialització de llet crua, llet tractada tèrmicament i productes lactis (BOE núm. 229, de 24 de setembre).
  
A fi de finançar les accions d'assessorament es va promulgar el Reial Decret 460/2002, de 24 de maig (BOE núm. 131, d'1 de juny), en què s'establixen ajudes per a la millora de la qualitat de la llet produïda i recollida a les explotacions.
  
Així, encara que els titulars de les explotacions de boví, oví i caprí localitzades a la Comunitat Valenciana han realitzat un esforç amb vista al compliment dels esmentats paràmetres de qualitat, es considera necessari, no obstant això, intensificar esta millora a través d'ajudes que financen accions d'assessorament que milloren els paràmetres de la qualitat de la llet.
  
D'acord amb les disposicions del reial decret mencionat, estes ajudes es finançaran a càrrec dels pressupostos generals de l'Estat, i seran gestionades pels òrgans competents de cada comunitat autònoma.
  
Durant estos anys, l'experiència adquirida en la gestió d'esta línia d'ajudes aconsella incorporar un sistema que permeta millorar la transparència i l'equitat en el sistema de repartiment dels fons entre els diferents sol·licitants, per mitjà de l'homogeneïtzació dels distints programes presentats. Per a això, s'establixen línies d'actuació prioritàries i també, per a estes, límits màxims subvencionables per actuació. Així mateix, amb l'objectiu d'augmentar l'eficàcia d'estes ajudes, es considera necessari intensificar els mecanismes de control per mitjà d'un sistema d'inspeccions de camp encaminades fonamentalment a comprovar l'efectivitat de les accions d'assessorament als ramaders i la veracitat de les dades proporcionades pels sol·licitants de les ajudes.
  
D'altra banda, és necessari incorporar les normes bàsiques de la Llei 38/2003, General de Subvencions, en la mateixa normativa de manera que el procediment de gestió quede clarament definit, atenent les responsabilitats en cada una de les fases.
  
Finalment, esta ajuda té com a objectius finals incrementar i recolzar la competitivitat de la ramaderia com a activitat central de les zones rurals, garantir la diversitat de les activitats en el medi rural, facilitar el manteniment de la protecció a les zones rurals i conservar i millorar el medi ambient, ratificant d'eixa manera el vincle entre agricultura multifuncional i territori, un dels objectius prioritaris del Pla Estratègic de la Conselleria d'Agricultura, Pesca i Alimentació per a l'any 2006 recollit en la mateixa Llei 6/2003, de 4 de març, de Ramaderia, pel que fa a sosteniment i modernització de les explotacions ramaderes. Per això, es troba cofinançada per la Secció Orientació del FEOGA, en el marc del Programa Operatiu Integrat de la Comunitat Valenciana 2000/2006.
  
Així, per mitjà d'esta orde s'establixen les bases reguladores d'acord amb el Reial Decret 460/2002, de 24 de maig, i es procedix a regular alguns aspectes de l'execució i el control del programa de millora de qualitat de la llet.
  
Per tot això, a proposta del director general d'Investigació, Innovació Agrària i Ramaderia, en l'exercici de les competències que tinc atribuïdes,
  
ORDENE
  
Article 1. Objecte, condicions i finalitat
  
Esta orde té com a objecte establir ajudes per a explotacions de la Comunitat Valenciana amb la finalitat de prestar suport tècnic al sector productor de la llet, les bases reguladores de les quals es troben en el Reial Decret 460/2002, de 24 de maig, pel qual s'establixen ajudes al finançament d'accions d'assessorament per a la millora de la qualitat de la llet produïda i recollida a les explotacions.
  
Article 2. Beneficiaris
  
Seran beneficiaris de les ajudes regulades en esta orde els productors que complisquen allò que s'establix en l'article 2 del Reial Decret 460/2002 i tinguen la seua explotació a la Comunitat Valenciana.
  
Article 3. Sol·licitants. Requisits i obligacions
  
Podran sol·licitar les ajudes per a programes de control i millora de la qualitat de llet crua de vaca, ovella i cabra els sol·licitants que complisquen els requisits establits en l'article 3 del Reial Decret 460/2002.
  
Els beneficiaris hauran de complir les obligacions previstes en la present orde, com també allò que s'establix en l'article 14 de la Llei 38/2003, de 17 de novembre, General de Subvencions, i en les altres normes d'aplicació.
  
Article 4. Forma i termini de presentació de sol·licituds
  
1. Els possibles sol·licitants hauran de presentar una sol·licitud, segons el model que s'incorpora com a annex I d'esta orde, emplenada en tots els seus termes, signada pel representant legal i dirigida al conseller d'Agricultura, Pesca i Alimentació, a l'oficina comarcal corresponent al domicili del peticionari o a través dels sistemes establits en l'article 38 de la Llei de Règim Jurídic de les Administracions Públiques i del Procediment Administratiu Comú.
  
La presentació de la sol·licitud comportarà l'autorització a l'òrgan gestor per demanar els certificats de trobar-se al corrent en les obligacions fiscals (Agència Tributària i Generalitat Valenciana) i davant la Seguretat Social.
  
2. El termini per a la presentació de sol·licituds es farà públic anualment per mitjà de la publicació en el Diari Oficial de la Generalitat Valenciana.
  
A les sol·licituds caldrà d'adjuntar la documentació referent als programes de control i millora de la qualitat de la llet crua de vaca, ovella i cabra (d'ara en avant, programes de millora) que tindran com a finalitat el foment de la qualitat de la llet a les explotacions per mitjà de l'adequació de les condicions d'obtenció, emmagatzemament i transport de la llet crua que determine avanços en tots o algun dels aspectes següents:
  
a) Millora en el recompte total de gèrmens i cèl·lules somàtiques.
  
b) Millores en els paràmetres fisicoquímics.
  
c) Absència d'inhibidors.
  
d) Presència d'aigua afegida.
  
Tots els programes subvencionables hauran d'incloure, com a mínim, la millora dels paràmetres higienicosanitaris de la llet.
  
3. A la sol·licitud s'adjuntarà la documentació següent:
  
a) Fotocòpia del NIF del sol·licitant quan este siga persona física i fotocòpia del CIF quan siga persona jurídica.
  
b) En el cas de persones jurídiques, fotocòpia compulsada del document de constitució de l'entitat i els seus estatuts, només en el cas de no haver resultat beneficiari de l'ajuda establida en l'Orde de 20 de juny de 2002, de la Conselleria d'Agricultura, Pesca i Alimentació (DOGV de 05.07.2002), o, en cas de ser-ne beneficiari, que s'hagen produït posteriorment modificacions de la dita documentació.
  
c) Certificat de l'acord de l'òrgan gestor de l'entitat de sol·licitar l'ajuda, com també la identificació de la persona autoritzada per sol·licitar-la, excepte en el cas que el sol·licitant siga una persona física.
  
d) Programa de millora d'acord amb els requisits establits en l'article 5 del Reial Decret 460/2002.
  
e) Relació d'explotacions incloses en el programa i dels seus titulars, així com el volum de llet de les explotacions en què s'aplicarà este, amb la indicació, a més a més, de la seua localització geogràfica.
  
f) Certificat bancari acreditatiu que el compte bancari ressenyat en la sol·licitud per a la domiciliació dels pagaments correspon al sol·licitant.
  
g) Documentació en què s'especifique, respecte a les persones que executaran l'assessorament, la qualificació tècnica que posseïxen i la seua relació contractual amb el sol·licitant. Este equip tècnic comptarà, almenys, amb un veterinari que s'encarregue del control i la millora higienicosanitària de l'explotació, així com l'assessorament per a la prevenció i el tractament de les mamitis.
  
h) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació.
  
i) Declaració responsable de no trobar-se sotmesos a les prohibicions per a obtindre la condició de beneficiari assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions.
  
j) En cas que el sol·licitant siga un comprador autoritzat o una associació de compradors autoritzats, centre de recollida, centre de tractament o transformació autoritzat, barem del pagament diferencial per la millora dels paràmetres de qualitat de la llet previstos en el capítol IV de l'annex A del Reial Decret 1679/1994, així com compromís de pagament d'este.
  
k) Determinació específica del laboratori interprofessional lacti responsable dels controls analítics, que haurà d'estar autoritzat per l'òrgan competent de la comunitat autònoma corresponent.
  
l) Identificació, si és necessari, d'altres entitats que col·laboren en l'elaboració del programa.
  
Article 5. Requisits per a l'execució del programa
  
1. L'execució del programa de millora haurà de finalitzar el 15 de novembre de l'any, inclosa esta data en el còmput del termini, i contindrà almenys una de les línies següents:
  
a) visita d'assessorament tècnic,
  
b) revisió estàtica de les instal·lacions de munyida,
  
c) revisió d'equips de refrigeració,
  
d) analítiques de llet per al control de mamitis,
  
e) analítiques d'aigua per al control microbiològic,
  
i implicarà efectuar a totes les explotacions en què s'aplique el programa de millora almenys dos visites anuals per explotació durant la munyida, fetes per tècnics competents, els quals emplenaran en cada un dels controls una fitxa normalitzada segons el model elaborat per la Direcció General d'Innovació, Investigació Agrària i Ramaderia.
  
- En la primera visita s'emplenarà en triple versió el protocol d'assessorament d'acord amb el model normalitzat pel Servici de Tecnologia Ramadera. En acabar la visita a cada una de les explotacions, el protocol l'hauran de signar el tècnic encarregat de l'assessorament i el ramader.
  
- En la segona visita s'emplenarà en triple versió només la part del protocol d'assessorament d'acord amb el model normalitzat pel Servici de Tecnologia Ramadera corresponent a l'assessorament tècnic.
  
- S'entregarà, en acabar cada visita, una còpia del protocol d'assessorament al ramader, i les altres dos quedaran en poder del sol·licitant per a la seua justificació posterior.
  
Estes còpies hauran de quedar en possessió dels titulars almenys durant 3 anys.
  
2. Els sol·licitants hauran d'enviar al Servici de Tecnologia Ramadera, en els primers dies de cada mes, la relació de visites realitzades en el mes anterior.
  
3. Els sol·licitants hauran de comunicar, degudament documentada, qualsevol variació que es produïsca en la relació de tècnics, empreses i laboratoris participants en el desplegament del programa.
  
Article 6. Activitats subvencionables
  
En els programes que tinguen com a objecte la millora de la qualitat de la llet a les explotacions per mitjà de l'adequació de les condicions d'obtenció, emmagatzemament i transport de la llet i complisquen els requisits establits en l'article 5 del Reial Decret 460/2002, seran activitats subvencionables totes aquelles que es troben descrites en l'article 6 del Reial Decret 460/2002, i dutes a terme des de l'1 de gener de l'any en curs.
  
Caldrà ajustar-se a totes les disposicions de l'article 31 de la Llei 38/2003, de 17 de novembre, General de Subvencions, i admetre al seu torn com a gastos subvencionables els relacionats com a possibles en el seu apartat 7.
  
Article 7. Tramitació i esmena de defectes
  
A tal efecte, es designa el Servici de Tecnologia Ramadera de la Conselleria d'Agricultura, Pesca i Alimentació com a òrgan competent en la instrucció del procediment de concessió d'estes subvencions.
  
Una vegada rebudes les sol·licituds, l'òrgan instructor comprovarà i verificarà que es troben degudament emplenades i documentades de conformitat amb el que s'establix en la base quarta de la present convocatòria.
  
Si la sol·licitud no anara acompanyada dels documents o les dades exigides, es requerirà l'entitat sol·licitant perquè, en el termini màxim i improrrogable de deu dies, s'esmene el defecte amb l'advertència que, si no ho fa, se la considerarà desistida en la seua petició en la resolució que haurà de ser dictada en els termes prevists en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 8. Quantia i criteris per a la concessió de les ajudes
  
L'import de les ajudes concedides i dels pagaments realitzats a l'empara d'esta orde no podrà superar en cap cas el 50% dels gastos necessaris per al desplegament de cada programa de millora, ni la quantitat de 2.000 euros per explotació.
  
S'establixen com a límits màxims per a gastos d'indemnització per desplaçaments, manutenció i allotjaments els vigents en l'administració de la Generalitat Valenciana.
  
Per al repartiment de les ajudes, se seguiran els criteris de preferència següents:
  
a) En primer lloc se subvencionaran aquelles sol·licituds que prevegen alguna de les cinc línies d'actuació previstes en l'article 5 ordenades pels criteris de puntuació mencionats més avall, segons les disponibilitats pressupostàries, sense superar el límit establit en el primer paràgraf d'este article.
  
A igualtat de punts es prioritzarà per:
  
- nombre de ramaders afectats pel programa
  
- volum de llet que representa el programa
  
- empresa que acredite ocupar més percentatge de treballadors discapacitats, amb anterioritat a la publicació de les convocatòries respectives. o bé es comprometen a contractar un percentatge major de treballadors discapacitats.
  
b) A continuació, se subvencionaran els gastos de gestió i coordinació, així com els de divulgació tècnica i de bones pràctiques i l'organització de cursos de formació, fins a arribar al màxim possible de subvenció, segons les disponibilitats pressupostàries, sense superar el límit establit en el primer paràgraf d'esta base, ni el límit màxim del 20% del pressupost total aprovat per a les cinc primeres línies. S'establixen els mateixos criteris descrits en l'apartat a.
  
c) Finalment, se subvencionarà la resta de gastos aprovats fins a arribar al màxim possible de subvenció, segons les disponibilitats pressupostàries, sense superar el límit establit en el primer paràgraf d'esta base, ni el límit màxim del 20% del pressupost total aprovat per a les cinc primeres línies. S'establixen els mateixos criteris descrits en l'apartat a.
  
La puntuació per a cada una de les línies d'actuació serà la següent:
  
- Visita d'assessorament tècnic, 5 punts
  
- Analítiques de llet per al control de mamitis, 4 punts
  
- Revisió estàtica de les instal·lacions de munyida, 2 punts
  
- Revisió d'equips de refrigeració, 2 punts
  
- Analítiques d'aigua per al control microbiològic, 1 punt
  
Finalment, si una vegada aplicats els criteris anteriors queda un grup de sol·licituds en el mateix nivell de preferència i no hi ha prou crèdit per a totes estes, es procedirà al prorrateig de la quantitat disponible.
  
El Servici de Tecnologia Ramadera podrà establir mòduls dels costs màxims que se subvencionaran per cada una de les línies en l'article 5, en funció dels distints paràmetres que puguen ser tinguts en compte.
  
Article 9. Resolució de les ajudes
  
Les sol·licituds seran estudiades i valorades per una comissió o òrgan col·legiat constituïda a este efecte, que presidirà el director general d'Investigació i Innovació Agrària i Ramaderia o la persona en qui delegue, i de la qual formaran part com a vocals el cap del Servici de Tecnologia Ramadera, un tècnic d'este servici i el cap de la Secció de Foment Pecuari, que actuarà com a secretari.
  
La comissió verificarà el compliment dels requisits i les obligacions i valorarà que les actuacions, per a les quals se sol·licita la subvenció, estiguen enquadrades entre les previstes en l'article primer. Una vegada avaluades les sol·licituds, tenint en compte els criteris establits en l'article huité, emetrà un informe en què es concretarà el resultat de l'avaluació efectuada.
  
L'òrgan instructor, a la vista de l'expedient i de l'informe de l'òrgan col·legiat, elevarà la proposta de concessió corresponent al conseller d'Agricultura, Pesca i Alimentació, el qual resoldrà en el termini de seixanta dies hàbils comptadors des de l'endemà de la data de finalització del termini de presentació de sol·licituds.
  
En cas de falta de resolució expressa en este termini es considerarà desestimada la sol·licitud d'ajuda.
  
La resolució es notificarà als interessats d'acord amb el que es preveu en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La pràctica d'esta notificació o publicació s'ajustarà a les disposicions que conté l'article 59 de l'esmentada llei.
  
Article 10. Justificació
  
Els sol·licitants que obtinguen una resolució favorable de concessió d'ajuda hauran de comunicar la finalització de les actuacions al Servici de Tecnologia Ramadera abans del dia 15 de novembre i adjuntar una memòria final explicant cada una de les actuacions realitzades i la seua incidència en la millora de la qualitat de la llet, a més de reflectir el grau de compliment dels objectius recollits en la memòria inicial.
  
Amb la memòria final, el sol·licitant haurà d'entregar als servicis centrals de la Conselleria d'Agricultura, Pesca i Alimentació de la Comunitat Valenciana en què haja presentat la sol·licitud la documentació següent:
  
- Els exemplars originals del primer i segon protocols d'assessorament.
  
- Les factures corresponents a la totalitat de les inversions i gastos realitzats per a l'execució del programa de millora, així com l'acreditació documental del seu pagament.
  
- El certificat expedit pel laboratori interprofessional lacti responsable dels controls analítics en què conste, per a cada una de les explotacions en què s'ha aplicat el programa de millora, el recompte de gèrmens i cèl·lules somàtiques durant el quart trimestre de l'any en curs, així com l'absència d'inhibidors de la llet crua produïda en cada explotació, durant el segon semestre de l'any en curs. En cas que este certificat no puga presentar-se emplenat d'acord amb el que exposa anteriorment, l'explotació no es computarà a l'efecte del pagament excepte que es justifique per mitjà de certificat del laboratori interprofessional lacti que l'absència de dades no és per falta de remissió de prou mostres procedents de l'explotació.
  
- Memòria explicativa de l'execució del programa de millora i la seua incidència en la millora de la qualitat de la llet. En la memòria figurarà l'import total dels pagaments efectuats als ramaders en concepte de pagament diferencial per qualitat al llarg del programa de l'any, excepte en el cas de les agrupacions de productors.
  
- Relació de productors que han causat baixa en el programa de millora. Estes explotacions no es computaran a l'efecte del pagament d'esta ajuda, així com les que no hagen sigut objecte d'alguna de les visites d'assessorament establides en la present orde.
  
Article 11. Inspecció i control
  
El Servici de Tecnologia Ramadera podrà realitzar els controls administratius i les inspeccions sobre el terreny que trobe oportunes, a fi de comprovar la veracitat de les dades consignades en la documentació presentada per a la percepció de l'ajuda, així com el compliment dels requisits i les condicions previstos en la present orde.
  
L'acceptació d'estes ajudes implica que les associacions beneficiàries i els criadors inscrits en estes queden compromesos a col·laborar en tals controls i inspeccions i proporcionar qualsevol documentació que es considere necessària per a la comprovació del compliment dels requisits i li siga requerida per l'autoritat competent.
  
Article 12. Pagament de les subvencions concedides
  
Efectuades les comprovacions oportunes, amb un informe previ del Servici de Tecnologia Ramadera de la Conselleria d'Agricultura, Pesca i Alimentació, procedirà a tramitar el pagament de les ajudes que hagen sigut correctament justificades pel sol·licitant.
  
Es produirà la pèrdua del dret al cobrament total o parcial de la subvenció en el supòsit de falta de justificació o en el cas de concurrència d'alguna de les causes previstes en l'article 37 de la Llei General de Subvencions.
  
Article 13. Incompatibilitat de les ajudes
  
La percepció de les ajudes previstes en estes bases reguladores és incompatible amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.
  
Article 14. Reintegrament de subvencions
  
Els beneficiaris de les ajudes estaran obligats al reintegrament total o parcial de les quantitats percebudes en els casos previstos en els articles 36 i 37 de la Llei General de Subvencions i els serà exigit l'interés de demora des del moment del pagament de la subvenció en els casos següents:
  
a) Incompliment de l'obligació de justificació o justificació incorrecta del gasto subvencionat.
  
b) Obtenció de la subvenció sense posseir les condicions requerides per a això.
  
c) Incompliment de la finalitat per a la qual es va concedir la subvenció.
  
d) Incompliment de les obligacions imposades per l'administració als beneficiaris amb motiu de la concessió de la subvenció.
  
Quan la falta de justificació del gasto subvencionable siga parcial, el reintegrament de la subvenció serà el que corresponga a tals gastos no justificats. Els incompliments a què es referixen els apartats b, c i d donaran lloc al reintegrament total de la subvenció percebuda.
  
La resolució per la qual s'acorde el reintegrament de la subvenció serà presa per l'òrgan concedent d'aquella, amb instrucció prèvia de l'expedient al qual, juntament amb la proposta raonada del Servici de Producció i Sanitat Animal, s'adjuntaran els informes pertinents i les al·legacions del beneficiari.
  
Les quantitats a reintegrar tindran la consideració d'ingressos de dret públic, i resultarà d'aplicació per a la seua recaptació allò que s'establix, per a esta classe d'ingressos, en la normativa vigent del règim econòmic i pressupostari de la Generalitat Valenciana.
  
Article 15. Revisió
  
Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció incompatible d'estes, a què es fa referència en l'article 10, podrà donar lloc a la modificació de la resolució concessiva.
  
Article 16. Acceptació
  
La participació en esta convocatòria de concessió de subvenció suposa l'acceptació del seu contingut.
  
En tot allò no especificat en esta orde caldrà ajustar-se a les disposicions de la Llei 38/2003, General de Subvencions, de 17 de novembre.
  
Article 17. Quanties màximes
  
Les quanties totals màximes d'esta orde, com també la línia de subvenció que la finança, es faran públiques anualment en el Diari Oficial de la Generalitat Valenciana mitjançant una resolució del conseller d'Agricultura, Pesca i Alimentació per la qual s'establixen els imports globals per a cada exercici.
  
DISPOSICIÓ TRANSITÒRIA
  
Es convoquen, per a l'exercici 2006, les ajudes a què es fa referència en l'article primer a càrrec de l'aplicació pressupostària 37.64.07.4366.925.27, línia T 3082. El termini de presentació de sol·licituds finalitzarà el 28 de febrer de 2006.
  
Segons es disposa en l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gastos, la concessió de les ajudes estarà condicionada a l'existència en els pressuposts de 2006 de crèdit adequat i suficient per a això.
  
Segons esta mateixa orde, tots els actes dictats en els expedients de gasto anticipat s'entendran condicionats al fet que, quan es dicten les resolucions de concessió definitiva, subsistisquen les mateixes circumstàncies de dret i fet existents en el moment en què es van produir aquells actes.
  
DISPOSICIÓ ADDICIONAL
  
Es delega en el director general d'Investigació, Innovació Agrària i Ramaderia l'exercici de la competència de resolució de la present ajuda.
  
DISPOSICIÓ DEROGATÒRIA
  
Queda derogada la disposició de l'Orde de 20 de juny de 2002, de la Conselleria d'Agricultura, Pesca i Alimentació (DOGV de 05.07.2002), d'aplicació del règim d'ajudes al finançament d'accions d'assessorament per a la millora de la qualitat de la llet produïda i recollida a les explotacions establit en el Reial Decret 460/2002, de 24 de maig.
  
DISPOSICIONS FINALS
  
Primera
  
Es faculta el director general d'Investigació i Innovació Agrària i Ramaderia a dictar les disposicions necessàries per al desplegament d'esta orde.
  
Segona
  
Esta orde entrarà en vigor l'endemà de la publicació en el Diari Oficial de la Generalitat Valenciana.
  
València, 28 de desembre de 2005
  
El conseller d'Agricultura, Pesca i Alimentació


Còpia Permalink ELI